CELEX: 
Language: mt
Date: 2021-04-21 00:00:00
Title: DIRETTIVA DELEGATA TAL-KUMMISSJONI (UE) .../... li temenda d-Direttiva 2010/43/UE fir-rigward tar-riskji għas-sostenibbiltà u l-fatturi ta’ sostenibbiltà li għandhom jitqiesu għall-Impriżi ta’ Investiment Kollettiv f’Titoli Trasferibbli (UCITS)

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Din id-Direttiva hija parti minn inizjattiva usa’ tal-Kummissjoni dwar l-iżvilupp sostenibbli. Hija tqiegħed il-pedament għal qafas tal-UE li jqiegħed il-kunsiderazzjonijiet ta’ sostenibbiltà fil-qalba tas-sistema finanzjarja insostenn tat-trasformazzjoni tal-ekonomija Ewropea f’sistema aktar ekoloġika, aktar reżiljenti u ċirkolari skont l-objettivi tal-Patt Ekoloġiku Ewropew
                  1
               .
            
            
               Wara l-adozzjoni tal-Ftehim ta’ Pariġi tal-2016 dwar il-Klima u tal-Aġenda 2030 tan-Nazzjonijiet Uniti għall-Għanijiet ta’ Żvilupp Sostenibbli (SDGs), il-Kummissjoni ħabbret fil-Pjan ta’ Azzjoni: Il-Finanzjament tat-Tkabbir Sostenibbli
                  2
                l-intenzjoni li tiċċara l-integrazzjoni tas-sostenibbiltà fl-hekk imsejħa dmirijiet fiduċjarji fil-leġiżlazzjoni settorjali. Il-Komunikazzjoni dwar il-Patt Ekoloġiku Ewropew tikkonferma l-ħtieġa ta’ sinjali fit-tul biex jidderieġu l-flussi finanzjarji u tal-kapital lejn investiment ekoloġiku u biex jiġu evitati assi mhux rekuperabbli. Dan ir-Regolament Delegat se jikkontribwixxi lejn dan l-objettiv speċifiku.
            
            
               Id-Direttiva tal-Kummissjoni 2010/43/UE
                  3
                timplimenta d-Direttiva 2009/65/KE
                  4
                billi tispeċifika aktar fost l-oħrajn rekwiżiti organizzazzjonali, l-identifikazzjoni tat-tipi ta’ kunflitti ta’ interess, it-tmexxija tan-negozju u l-ġestjoni tar-riskju għal kumpaniji tal-immaniġġjar tal-UCITS. Din id-Direttiva timmodifika d-Direttiva tal-Kummissjoni 2010/43/UE. Tiċċara r-rekwiżiti għall-kumpaniji maniġerjali fir-rigward tal-integrazzjoni tar-riskji għas-sostenibbiltà u l-kwistjonijiet ta’ sostenibbiltà. 
            
            
               Din id-Direttiva hija bbażata fuq Rapport Finali dwar il-parir tekniku mill-Awtorità Ewropea tat-Titoli u s-Swieq (ESMA)
                  5
               . Il-parir tekniku jikkonkludi li huma meħtieġa aktar kjarifiki fir-rigward tal-integrazzjoni tar-riskji għas-sostenibbiltà u l-fatturi ta’ sostenibbiltà fid-Direttiva 2010/43/UE u jidentifika dispożizzjonijiet speċifiċi f’dan ir-rigward. 
            
            
               Din id-Direttiva tiċċara l-obbligu attwali ta’ impriżi ta’ investiment kollettiv f’titoli trasferibbli (UCITS) li jintegraw riskji għas-sostenibbiltà. Il-kjarifika ma tintroduċix klassifikazzjoni fost ir-riskji. Din id-Direttiva tiċċara wkollu uħud mill-implikazzjonijiet tar-Regolament dwar divulgazzjonijiet relatati mas-sostenibbiltà fis-settur tas-servizzi finanzjarji, jiġifieri meta l-kumpaniji maniġerjali tal-UCITS jiddivulgaw informazzjoni fir-rigward tal-kunsiderazzjoni tal-impatti negattivi tas-sostenibbiltà.
            
            
               Din id-Direttiva u atti delegati settorjali oħra li jadattaw regoli dwar id-dmirijiet fiduċjarji u testijiet ta’ adegwatezza jsaħħu iktar ir-Regolament dwar divulgazzjoni relatati mas-sostenibbiltà fis-settur tas-servizzi finanzjarji,
                  6
                ir-Regolament dwar il-Parametri Referenzjarji tat-Tranżizzjoni Klimatika tal-UE, il-Parametri Referenzjarji tal-UE allinjati mal-Ftehim ta’ Pariġi u ta’ divulgazzjonijiet relatati mas-sostenibbiltà għall-parametri referenzjarji 
                  7
                u r-Regolament dwar it- tassonomija tal-UE għal attivitajiet sostenibbli
                  8
               . Dawn ir-regoli jintegraw il-kunsiderazzjonijiet ta’ sostenibbiltà fil-proċessi ta’ investiment, konsulenza u divulgazzjoni b’mod konsistenti fis-setturi kollha. Huma jankraw il-kunsiderazzjonijiet ambjentali, soċjali u ta’ governanza (sostenibbiltà) fil-qalba tas-sistema finanzjarja biex l-ekonomija Ewropea tittrasforma f’sistema aktar ekoloġika, b’emissjonijiet ta’ karbonju baxxi, aktar reżiljenti, effiċjenti fir-riżorsi u ċirkolari.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Fl-24 ta’ Lulju 2018, il-Kummissjoni talbet lill-ESMA biex toħroġ pariri tekniċi dwar emendi potenzjali għal atti delegati li għandhom jiġu adottati skont id-Direttiva 2009/65/KE, fir-rigward tal-integrazzjoni tar-riskji għas-sostenibbiltà u l-fatturi ta’ sostenibbiltà.
            
            
               Fit-30 ta’ April 2019 l-ESMA ppubblikat ir-Rapport Finali tagħha dwar il-parir tekniku mogħti lill-Kummissjoni. Il-parir ħa kont tal-fehmiet espressi mill-partijiet ikkonċernati waqt il-konsultazzjoni pubblika li saret bejn id-19 ta’ Diċembru 2018 u d-19 ta’ Frar 2019. Hu jinkludi analiżi tal-ispejjeż u l-benefiċċji. Barra minn hekk, fl-4 ta’ Frar 2019 l-ESMA kellha seduta pubblika biex tiġbor feedback addizzjonali. Ġie kkonsultat ukoll il-Grupp tal-Partijiet Interessati tat-Titoli u s-Swieq tal-ESMA.
            
            
               Fit-22 ta’ Novembru 2019 is-servizzi tal-Kummissjoni bdew il-konsultazzjoni mal-Istati Membri; il-Grupp ta’ Esperti tal-Kumitat Ewropew tat-Titoli ġie kkonsultat debitament.
            
            
               F’konformità mal-Prinċipji ta’ Regolamentazzjoni aħjar, l-abbozz ta' proposta ġie ppubblikat għall-konsultazzjoni mit-8 ta’ Ġunju 2020 sas-6 ta’ Lulju 2020. Wara kunsiderazzjoni dovuta għar-rispons ġew introdotti modifiki ulterjuri fit-test tal-memorandum ta' spjegazzjoni. 
            
            
               3.ELEMENTI ĠURIDIĊI TAL-ATT DELEGAT
            
            
               Il-bażi ġuridika ta’ dan id-Direttiva hija stabbilita fl-Artikoli 12(3), 14(2), u 51(4) tad-Direttiva 2009/65/KE. 
            
            
               Din id-Direttiva tkopri l-emendi li ġejjin għad-Direttiva 2010/43/UE:
            
            
               L-Artikolu 1(1) jistabbilixxi definizzjoni ta’ “riskji għas-sostenibbiltà” li hija allinjata mad-definizzjoni ta’ “riskji għas-sostenibbiltà” fil-punt (22) tal-Artikolu 2 tar-Regolament (UE) Nru 2019/2088.
            
            
               L-Artikolu 1(2) jintegra fl-ewwel subparagrafu l-Artikolu 4(1) tad-Direttiva 2010/43/UE dwar ir-rekwiżiti ġenerali dwar il-proċeduri u l-organizzazzjoni, l-obbligu indirizzat lill-kumpaniji maniġerjali biex jikkunsidraw ir-riskji għas-sostenibbiltà.
            
            
               L-Artikolu 1(3) jirrikjedi li l-kumpaniji maniġerjali jżommu r-riżorsi u l-għarfien espert meħtieġa għall-integrazzjoni effettiva tar-riskji għas-sostenibbiltà, billi jemendaw l-Artikolu 5 tar-Regolament Delegat 2010/43/UE.
            
         
         
            
               L-Artikolu 1(4) jistabbilixxi kumpaniji ta’ investiment li jintegraw ir-riskji għas-sostenibbiltà, filwaqt li jitqies il-prinċipju tal-proporzjonalità.
            
            
               L-Artikolu 1(5) jiżgura li l-maniġment superjuri tal-kumpanija maniġerjali huwa responsabbli għall-integrazzjoni tar-riskji għas-sostenibbiltà.
            
            
               L-Artikolu 1(6) jistabbilixxi li l-identifikazzjoni tal-kunflitti ta’ interess trid tinkludi wkoll dawk it-tipi li jistgħu jinħolqu bħala riżultat tal-integrazzjoni tar-riskji għas-sostenibbiltà.
            
            
               L-Artikolu 1(7) jinkludi l-kunsiderazzjoni ta’ riskji ta’ sostenibbiltà jew f’termini kwalitativi jew kwantitativi fir-rekwiżiti tad-diliġenza dovuta skont l-Artikolu 23 tad-Direttiva 2010/43/UE. Fejn il-kumpaniji maniġerjali, jew fejn applikabbli, il-kumpaniji ta’ investiment, jikkunsidraw impatti negattivi prinċipali ta’ deċiżjonijiet ta’ investiment fuq fatturi ta’ sostenibbiltà, ir-rekwiżiti ta’ diliġenza dovuta jridu wkoll jieħdu kont debitu tagħhom. 
            
            
               L-Artikolu 1(8) jiċċara li l-politika ta’ ġestjoni tar-riskju skont l-Artikolu 38 tad-Direttiva 2010/43/UE trid tikkunsidra wkoll skoperturi ta’ UCITS għar-riskji ta’ sostenibbiltà.
            
            
               DIRETTIVA DELEGATA TAL-KUMMISSJONI (UE) .../...
            
            
               ta’ 21.4.2021
            
            
               li temenda d-Direttiva 2010/43/UE fir-rigward tar-riskji għas-sostenibbiltà u l-fatturi ta’ sostenibbiltà li għandhom jitqiesu għall-Impriżi ta’ Investiment Kollettiv f’Titoli Trasferibbli (UCITS)
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat d-Direttiva 2009/65/KE tal-Parlament Ewropew u tal-Kunsill tat-13 ta’ Lulju 2009 dwar il-koordinazzjoni ta’ liġijiet, regolamenti u dispożizzjonijiet amministrattivi fir-rigward tal-impriżi ta’ investiment kollettiv f’titoli trasferibbli (UCITS)
                  9
                u b’mod partikolari l-Artikolu 12(3), l-Artikolu 14(2), u l-Artikolu 51(4) tagħha,
            
            
               Billi:
            
            
               (1)It-tranżizzjoni lejn ekonomija b’livelli baxxi ta’ karbonju, effiċjenti fir-riżorsi u ċirkolari skont l-Għanijiet ta’ Żvilupp Sostenibbli hija essenzjali sabiex tiġi żgurata l-kompetittività fit-tul tal-ekonomija tal-Unjoni. Fl-2016, l-Unjoni kkonkludiet il-Ftehim ta’ Pariġi
                  10
               . L-Artikolu 2(1)(c) tal-Ftehim ta’ Pariġi jistabbilixxi l-objettiv li jissaħħaħ ir-rispons għat-tibdil fil-klima, fost affarijiet oħra billi l-flussi ta’ finanzjament isiru konsistenti ma’ perkors lejn emissjonijiet baxxi ta’ gassijiet b’effett ta’ serra kif ukoll l-iżvilupp reżiljenti għat-tibdil fil-klima.
            
            
               (2)Huwa minħabba r-rikonoxximent ta’ dik l-isfida li f’Diċembru 2019 il-Kummissjoni ppreżentat il-Patt Ekoloġiku Ewropew
                  11
               . Il-Patt Ekoloġiku jirrappreżenta strateġija ġdida ta’ tkabbir li għandha l-għan li tittrasforma l-Unjoni f’soċjetà ġusta u prospera, b’ekonomija moderna, effiċjenti fir-riżorsi u kompetittiva fejn ma jkunx hemm emissjonijiet netti ta’ gassijiet b’effett ta’ serra mill-2050 ’il quddiem u fejn it-tkabbir ekonomiku jkun diżakkoppjat mill-użu tar-riżorsi. Dak l-objettiv jirrikjedi li l-investituri jingħataw sinjali ċari fir-rigward tal-investimenti tagħhom biex jevitaw assi mhux rekuperabbli u jippromwovu l-finanzjament sostenibbli.
            
            
               (3)F’Marzu 2018, il-Kummissjoni ppubblikat il-Pjan ta’ Azzjoni tagħha “Il-Finanzjament tat-Tkabbir Sostenibbli”
                  12
               , li jistabbilixxi strateġija ambizzjuża u komprensiva dwar il-finanzjament sostenibbli. Wieħed mill-objettivi stabbiliti fil-Pjan ta’ Azzjoni huwa li tingħata direzzjoni ġdida lill-flussi tal-kapital lejn investimenti sostenibbli sabiex jinkiseb tkabbir sostenibbli u inklużiv. Il-valutazzjoni tal-impatt li tirfed l-inizjattivi leġiżlattivi sussegwenti ppubblikati f’Mejju 2018
                  13
                uriet il-ħtieġa li jiġi ċċarat li l-fatturi ta’ sostenibbiltà għandhom jitqiesu minn kumpaniji maniġerjali bħala parti mid-dmirijiet tagħhom lejn l-investituri. Il-kumpaniji maniġerjali għandhom għalhekk jivvalutaw mhux biss ir-riskji finanzjarji rilevanti kollha fuq bażi kontinwa, iżda wkoll ir-riskji għas-sostenibbiltà kollha rilevanti kif imsemmi fir-Regolament (UE) 2019/2088 li, fejn iseħħu, jistgħu jikkawżaw impatt negattiv materjali reali jew potenzjali fuq il-valur ta’ investiment. Id-Direttiva tal-Kummissjoni 2010/43/UE
                  14
                ma jirreferix b’mod espliċitu għar-riskji għas-sostenibbiltà. Għal din ir-raġuni u biex ikun żgurat li l-proċeduri interni u l-arranġamenti organizzattivi jiġu implimentati u osservati kif xieraq, huwa meħtieġ li jiġi ċċarat li l-proċessi, is-sistemi u l-kontrolli interni tal-kumpaniji maniġerjali jirriflettu r-riskji għas-sostenibbiltà, u li l-kapaċità teknika u l-għarfien huma meħtieġa biex jiġu analizzati dawk ir-riskji.
            
            
               (4)Sabiex jiġu evitati kundizzjonijiet mhux ekwi għall-kumpaniji maniġerjali, u għall-kumpaniji tal-investiment li ma jkunux ħatru kumpanija maniġerjali, u biex tiġi evitata l-frammentazzjoni, l-inkonsistenza u l-imprevedibbiltà relatati mal-funzjonament tas-suq intern, ir-regoli dwar l-integrazzjoni tar-riskji għas-sostenibbiltà għandhom japplikaw ukoll għall-kumpaniji tal-investiment, filwaqt li jitqies il-prinċipju tal-proporzjonalità.
            
            
               (5)Sabiex jinżamm standard għoli ta’ protezzjoni tal-investitur, il-kumpaniji ta’ ġestjoni għandhom, meta jidentifikaw it-tipi ta’ kunflitti ta’ interess li l-eżistenza tagħhom tista’ tagħmel ħsara lill-interessi ta’ UCITS, jinkludu kunflitti ta’ interess li jistgħu jinħolqu bħala riżultat tal-integrazzjoni tar-riskji għas-sostenibbiltà fil-proċessi, is-sistemi u l-kontrolli interni tagħhom. Dawk il-konflitti jistgħu jinkludu kunflitti li jirriżultaw minn remunerazzjoni jew minn tranżazzjonijiet personali tal-persunal rilevanti, kunflitti ta’ interess li jistgħu jwasslu għal greenwashing, bejgħ inadatt jew rappreżentazzjoni ħażina ta’ strateġiji ta’ investiment u kunflitti ta’ interess bejn UCITS differenti ġestiti mill-istess kumpaniji maniġerjali.
            
            
               (6)Skont ir-Regolament (UE) 2019/2088 kumpaniji maniġerjali jew ta’ investiment li huma obbligati jikkunsidraw l-impatti negattivi prinċipali ta’ deċiżjonijiet ta’ investiment fuq fatturi ta’ sostenibbiltà, jew li jqisu dawk l-impatti negattivi prinċipali b’mod volontarju, huma obbligati jiżvelaw kif il-politiki ta’ diliġenza dovuta tagħhom iqisu dawk l-impatti negattivi prinċipali. Sabiex tiġi żgurata l-konsistenza bejn ir-Regolament (UE) 2019/2088 u d-Direttiva 2010/43/UE, dak l-obbligu għandu jkun rifless fid-Direttiva 2010/43/UE.
            
            
               (7)Għalhekk, jenħtieġ li d-Direttiva 2010/43/UE tiġi emendata kif xieraq,
            
         
         
            
               ADOTTAT DIN ID-DIRETTIVA:
            
            
               Artikolu 1
            
            
               Emendi għad-Direttiva 2010/43/UE
            
            
               Id-Direttiva 2010/43/UE hija emendata kif ġej:
            
            
               (1) fl-Artikolu 3, jiżdiedu l-punti 11 u 12 li ġejjin:
            
            
               “11.
                     “riskju għas-sostenibbiltà” strument finanzjarju li l-objettiv tiegħu huma investimenti sostenibbli kif definiti fl-Artikolu 2(22) tar-Regolament (UE) 2019/2088 tal-Parlament Ewropew u tal-Kunsill*;
            
            
               12
                     “fatturi ta’ sostenibbiltà” tfisser fatturi ta’ sostenibbiltà kif definiti fl-Artikolu 2(24) tar-Regolament (UE) 2019/2088.
            
            
               _________________________________________________________________________
            
            
               *
                     Regolament (UE) 2019/2088 tal-Parlament Ewropew u tal-Kunsill tas-27 ta' Novembru 2019 dwar divulgazzjonijiet relatati mas-sostenibbiltà fis-settur tas-servizzi finanzjarji (ĠU L 317, 9.12.2019, p. 1).”;
            
            
               (2)fl-Artikolu 4(1), jiżdied is-subparagrafu li ġej:
            
            
               “L-Istati Membri għandhom jiżguraw li l-kumpanija maniġerjali jqisu r-riskji għas-sostenibbiltà meta jkunu qed jikkonformaw mar-rekwiżiti stabbiliti fl-ewwel subparagrafu.”;
            
            
               (3)fl-Artikolu 5, għandu jiżdied il-paragrafu 5 li ġej:
            
            
               “5.
                     L-Istati Membri għandhom jiżguraw li għall-finijiet stabbiliti fil-paragrafi 1, 2 u 3, il-kumpaniji maniġerjali jżommu r-riżorsi u l-kompetenza meħtieġa għall-integrazzjoni effettiva tar-riskji għas-sostenibbiltà.”;
            
            
               (4)għandu jiddaħħal l-Artikolu 5 a li ġej:
            
            
               “Artikolu 5a
            
            
               Obbligu għall-kumpaniji ta’ investiment li jintegraw ir-riskji għas-sostenibbiltà fl-immaniġġjar tal-UCITS.
            
            
               L-Istati Membri għandhom jiżguraw li l-kumpaniji ta’ investiment jintegraw ir-riskji għas-sostenibbiltà fl-immaniġġjar tal-UCITS, filwaqt li jqisu n-natura, id-daqs u l-kumplessità tan-negozju tal-kumpaniji ta’ investiment.”;
            
            
               (5)fl-Artikolu 9(2), jiżdied il-punt (g) li ġej:
            
            
               “(g)
                     huwa responsabbli għall-integrazzjoni tar-riskji għas-sostenibbiltà fl-attivitajiet imsemmija fil-punti (a) sa (f).”.
            
            
               (6)fl-Artikolu 17, għandu jiżdied il-paragrafu 3 li ġej:
            
         
         
            
               “3.
                     L-Istati Membri għandhom jiżguraw li, meta l-kumpaniji maniġerjali jidentifikaw it-tipi ta’ kunflitti ta’ interess, li l-eżistenza tagħhom tista’ tagħmel ħsara lill-interessi ta’ UCITS, dawn għandhom jinkludu dawk it-tipi ta’ kunflitti ta’ interess li jistgħu jinħolqu bħala riżultat tal-integrazzjoni tar-riskji għas-sostenibbiltà fil-proċessi, is-sistemi u l-kontrolli interni tagħhom.”;
            
            
               (7)fl-Artikolu 23, jiżdiedu l-paragrafi 5 u 6 li ġejjin:
            
            
               “5.
                     L-Istati Membri għandhom jeħtieġu li l-kumpaniji maniġerjali jqisu r-riskji għas-sostenibbiltà meta jikkonformaw mar-rekwiżiti stabbiliti fil-paragrafi 1 sa 4.
            
            
               6.
                     L-Istati Membri għandhom jiżguraw li fejn il-kumpaniji maniġerjali, jew, fejn applikabbli, il-kumpaniji ta’ investiment iqisu dawn l-impatti prinċipali avversi  tad-deċiżjonijiet ta’ investiment fuq fatturi ta’ sostenibbiltà kif deskritt fl-Artikolu 4(1), il-punt (a) tar-Regolament (UE) 2019/2088, jew kif meħtieġ mill-paragrafi 3 jew 4 tal-Artikolu 4 ta’ dak ir-Regolament, dawk il-kumpaniji maniġerjali jew il-kumpaniji ta’ investiment għandhom iqisu l-impatti negattivi prinċipali bħal dawn meta jikkonformaw mar-rekwiżiti stabbiliti fil-paragrafi 1 sa 4 ta’ dan l-Artikolu.”;
            
            
               (8)fl-Artikolu 38(1), it-tieni subparagrafu huwa sostitwit b’dan li ġej:
            
            
               “Il-politika tal-immaniġġjar tar-riskji għandha tinkludi dawn il-proċeduri meħtieġa biex il-kumpanija maniġerjali tkun tista’ tivvaluta l-iskopertura ta’ kull UCITS li timmaniġġja għar-riskji tas-suq, il-likwidità, is-sostenibbiltà u l-kontraparti, u l-iskopertura tal-UCITS għar-riskji l-oħra kollha, inklużi riskji operazzjonali, li jistgħu jaffettwaw kull waħda mill-UCITS li timmaniġġja.”.
            
            
               Artikolu 2
            
            
               Traspożizzjoni 
            
            
               1.L-Istati Membri għandhom jadottaw u jippubblikaw, sa [PO: Jekk jogħġbok daħħal id-data — l-aħħar jum tal-ħdax-il xahar wara l-pubblikazzjoni tiegħu fil-Ġurnal Uffiċjali tal-Unjoni Ewropea] mhux iktar tard, il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva. Għandhom jikkomunikaw it-test ta’ dawk id-dispożizzjonijiet lill-Kummissjoni minnufih.
            
            
               Dawn għandhom japplikaw dawk il-miżuri minn [PO: Jekk jogħġbok daħħal id-data — l-ewwel jum tat-tnax-il xahar wara l-pubblikazzjoni fil-Ġurnal Uffiċjali tal-Unjoni Ewropea].
            
            
               Meta l-Istati Membri jadottaw dawk id-dispożizzjonijiet, dawn għandhom jirreferu għal din id-Direttiva jew ikunu akkumpanjati mit-tali referenza waqt il-pubblikazzjoni uffiċjali tagħhom. L-Istati Membri għandhom jiddeċiedu kif għandha ssir it-tali referenza.
            
            
               2.L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-qasam kopert minn din id-Direttiva.
            
            
               Artikolu 3
            
            
               Id-dħul fis-seħħ
            
            
               Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
            
            
               Artikolu 4
            
            
               Destinatarji
            
            
               Din id-Direttiva hija indirizzata lill-Istati Membri.
            
            
               Magħmul fi Brussell, 21.4.2021
            
            
               
                     Għall-Kummissjoni
               
            
         
         
            
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        Komunikazzjoni mill-Kummissjoni lill-Parlament Ewropew, lill-Kunsill tal-Ewropa, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni: il-Patt Ekoloġiku Ewropew (COM(2019)640 final)
               
               
                  
                     (2)
                  
                        Il-Komunikazzjoni tal-Kummissjoni lill-Parlament Ewropew, lill-Kunsill Ewropew, lill-Kunsill, lill-Bank Ċentrali Ewropew, lill-Kumitat Ekonomiku u Soċjali Ewropew u lill-Kumitat tar-Reġjuni Pjan ta’ Azzjoni: Il-Finanzjament tat-Tkabbir Sostenibbli (COM(2018)097 final).
               
               
                  
                     (3)
                  
                        Id-Direttiva tal-Kummissjoni Nru 2010/43/UE tal-1 ta’ Lulju 2010 li timplimenta d-Direttiva 2009/65/KE tal-Parlament Ewropew u tal-Kunsill fir-rigward tar-rekwiżiti organizzazzjonali, il-konflitti ta’ interess, il-kondotta fin-negozju, l-immaniġġjar tar-riskji u l-kontenut tal-ftehim ta’ bejn id-depożitarju u l-kumpanija maniġerjali (ĠU L 176, 10.7.2010, p. 42).
               
               
                  
                     (4)
                  
                        Id-Direttiva 2009/65/KE tal-Parlament Ewropew u tal-Kunsill tat-13 ta' Lulju 2009 dwar il-koordinazzjoni ta' liġijiet, regolamenti u dispożizzjonijiet amministrattivi fir-rigward tal-impriżi ta' investiment kollettiv f'titoli trasferibbli (undertakings for collective investment in transferable securities, UCITS) (ĠU L 302, 17.11.2009, p. 32).
               
               
                  
                     (5)
                  
                        Rapport Finali - Pariri tekniċi tal-ESMA lill-Kummissjoni Ewropea dwar l-integrazzjoni tar-riskji u tal-fatturi għas-sostenibbiltà fid-Direttiva UCITS u l-AIFMD (ESMA34–45–688).
               
               
                  
                     (6)
                  
                        Ir-Regolament (UE) 2019/2088 tal-Parlament Ewropew u tal-Kunsill tas-27 ta’ Novembru 2019 dwar divulgazzjonijiet relatati mas-sostenibbiltà fis-settur tas-servizzi finanzjarji (ĠU L 317, 9.12.2019, p. 1).
               
               
                  
                     (7)
                  
                        Ir-Regolament (UE) 2019/2089 tal-Parlament Ewropew u tal-Kunsill tas-27 ta’ Novembru 2019 li jemenda r-Regolament (UE) 2016/1011 fir-rigward ta’ Parametri Referenzjarji tat-Tranżizzjoni Klimatika tal-UE, ta’ Parametri Referenzjarji tal-UE allinjati mal-Ftehim ta’ Pariġi u ta’ divulgazzjonijiet relatati mas-sostenibbiltà għall-parametri referenzjarji (ĠU L 317, 9.12.2019, p. 17).
               
               
                  
                     (8)
                  
                        Ir-Regolament tal-Parlament Ewropew u tal-Kunsill dwar it-twaqqif ta’ qafas biex jiġi ffaċilitat l-investiment sostenibbli (għadu mhux ippubblikat).
               
               
                  
                     (9)
                  
                        ĠU L 302, 17.11.2009, p. 32.
               
               
                  
                     (10)
                  
                        Id-Deċiżjoni tal-Kunsill (UE) 2016/1841 tal-5 ta’ Ottubru 2016 dwar il-konklużjoni, f’isem l-Unjoni Ewropea, tal-Ftehim ta’ Pariġi adottat skont il-Konvenzjoni Qafas tan-Nazzjonijiet Uniti dwar it-Tibdil fil-Klima (ĠU L 282, 19.10.2016, p. 4).
               
               
                  
                     (11)
                  
                        COM(2019) 640 final.
               
               
                  
                     (12)
                  
                        COM(2018) 97 final.
               
               
                  
                     (13)
                  
                        SWD(2018) 264 final.
               
               
                  
                     (14)
                  
                        Id-Direttiva tal-Kummissjoni Nru 2010/43/UE tal-1 ta’ Lulju 2010 li timplimenta d-Direttiva 2009/65/KE tal-Parlament Ewropew u tal-Kunsill fir-rigward tar-rekwiżiti organizzazzjonali, il-konflitti ta’ interess, il-kondotta fin-negozju, l-immaniġġjar tar-riskji u l-kontenut tal-ftehim ta’ bejn id-depożitarju u l-kumpanija maniġerjali (ĠU L 176, 10.7.2010, p. 42).